**Slovensko podporuje ambicióznejšie ciele zjednodušenia spoločnej poľnohospodárskej politiky**

Brusel (16. november 2015) - Ministri poľnohospodárstva členských krajín Európskej únie sa zaoberali zjednodušením spoločnej poľnohospodárskej politiky. Zhodnotili doterajšie kroky Komisie ako aj ďalšie smerovanie, ktorým sa má dosiahnuť redukcia administratívnej záťaže. V praxi by sa mali vytvoriť také podmienky pre farmárov, ktoré budú pre nich predstavovať menej byrokracie a dodatočných nákladov.

Slovensko na stretnutí zastupovala štátna tajomníčka ministerstva poľnohospodárstva Magdaléna Lacko-Bartošová. "Podporujeme aj ambicióznejšie ciele zjednodušenia Spoločnej poľnohospodárskej politiky. Túto tému si Slovensko zvolilo za jednu z rezortných priorít počas nášho nadchádzajúceho predsedníctva v Rade EÚ", uviedla štátna tajomníčka na rokovaní.

Dôležitosť zjednodušenia vníma Slovensko napríklad   v oblasti "greeningu", čo je súbor postupov prospešných pre životné prostredie a ochranu klímy. Témy, ktoré rezonujú, sa týkajú i konceptu aktívneho poľnohospodára, platby pre mladých poľnohospodárov, či flexibility vo viazanej podpore.

Šéfovia rezortov poľnohospodárstva na stretnutí zhodnotili aj tzv. balík solidárnych opatrení, ktorý prijali v septembri 2015, v súvislosti so zhoršenou situáciou vo viacerých poľnohospodárskych sektoroch. Cieľom opatrení je zlepšiť konkurencieschopnosť európskych poľnohospodárov a zmierniť nepriaznivú situáciu na trhu zapríčinenú ruským embargom. Slovensko poskytne mimoriadnu podporu pre sektor mlieka a bravčového mäsa, ktoré u nás patria k najviac postihnutým sektorom.